
EXPUNERE DE MOTIVE

1.
CONTEXTUL PROPUNERII

La 29 iunie 2011, Comisia a adoptat o propunere referitoare la următorul cadru financiar multianual pentru perioada 2014-2020: Un buget pentru Europa 2020
. În propunerea sa, Comisia a decis că politica de coeziune ar trebui să rămână un element esențial al următorului pachet financiar și a subliniat rolul său esențial în ceea ce privește aplicarea Strategiei Europa 2020
. 

Prin urmare, Comisia a propus o serie de modificări importante în ceea ce privește conceperea și punerea în aplicare a politicii de coeziune. Principalele caracteristici ale propunerii sunt următoarele: concentrarea finanțărilor asupra unui număr restrâns de priorități mai puternic legate de Strategia Europa 2020, accentul pus pe rezultate, monitorizarea progreselor realizate în ceea ce privește atingerea obiectivelor convenite, sporirea utilizării principiului condiționalității și simplificarea acordării acestor finanțări.

Prezentul regulament stabilește dispozițiile care reglementează Fondul european de dezvoltare regională și care abrogă Regulamentul (CE) nr. 1083/2006. El se bazează pe activitatea desfășurată de la publicarea celui de-al patrulea raport privind coeziunea, în mai 2007, care a subliniat principalele provocări cu care se vor confrunta regiunile în următoarele decenii și a deschis dezbaterea cu privire la viitoarea politică de coeziune. La 9 noiembrie 2010, Comisia a adoptat cel de-al cincilea raport privind coeziunea, care a prezentat o analiză a tendințelor sociale și economice, precum și orientări pentru viitoarea politică de coeziune. 

Politica de coeziune este principalul instrument de investiții pentru sprijinirea priorităților‑cheie ale Uniunii enunțate în Strategia Europa 2020. Ea își îndeplinește această misiune concentrându-se asupra țărilor și regiunilor cu cele mai importante nevoi. Unul dintre cele mai mari succese înregistrate de UE a fost capacitatea sa de a crește nivelul de trai pentru toți cetățenii săi. Acest lucru nu este realizat doar prin ajutarea statelor membre și a regiunilor mai sărace să se dezvolte și să evolueze, dar și prin rolul UE în integrarea pieței unice, ale cărei dimensiuni oferă piețe și economii de scară tuturor regiunilor UE, bogate sau sărace, mari sau mici. Evaluarea de către Comisie a cheltuielilor anterioare corespunzătoare politicii de coeziune a evidențiat numeroase exemple de investiții care au avut ca rezultat valoare adăugată, creștere economică și creare de locuri de muncă, fapt care nu ar fi fost posibil fără sprijin de la bugetul UE. Cu toate acestea, rezultatele arată, de asemenea, efectele dispersiei și ale lipsei de ierarhizare. Într-un moment în care fondurile publice sunt limitate și în care creșterea economică prin stimularea investițiilor este mai necesară decât oricând, Comisia a decis să propună modificări importante ale politicii de coeziune.

FEDER urmărește consolidarea coeziunii economice și sociale în cadrul Uniunii Europene prin corectarea dezechilibrelor existente între regiunile acesteia. FEDER sprijină dezvoltarea regională și locală prin cofinanțarea investițiilor în cercetare și dezvoltare și în inovare, în aspectele legate de schimbările climatice și de mediu, în sprijinul acordat IMM-urilor, în serviciile de interes economic comun, în infrastructurile de telecomunicații, energie și transport, în infrastructurile de sănătate, educație și sociale și în dezvoltarea urbană durabilă.

2.
REZULTATELE CONSULTĂRILOR CU PĂRȚILE INTERESATE ȘI EVALUĂRILE IMPACTULUI

2.1.
Consultare și recomandări ale experților

La elaborarea propunerilor au fost luate în considerare rezultatele consultărilor publice din cadrul celui de-al cincilea raport intermediar privind coeziunea economică și socială, revizuirea bugetului UE
, propunerile referitoare la cadrul financiar multianual
, cel de-al cincilea raport privind coeziunea
 și consultările efectuate în urma adoptării raportului. 

Consultarea publică referitoare la concluziile celui de-al cincilea raport privind coeziunea a avut loc între 12 noiembrie 2010 și 31 ianuarie 2011. În total, s-au primit 444 de contribuții. Printre respondenți s-au numărat statele membre, autoritățile regionale și locale, partenerii sociali, organizațiile de interes european, organizații neguvernamentale, cetățeni și alte părți interesate. Consultarea publică a adus în discuție o serie de întrebări privind viitorul politicii de coeziune. Un rezumat al rezultatelor a fost publicat la 13 mai 2011
. 

În acest context au fost utilizate rezultatele evaluărilor ex post desfășurate cu privire la programele pentru perioada 2000‑2006 și o gamă largă de studii și de recomandări ale experților. Recomandările experților au fost furnizate, de asemenea, prin intermediul Grupului de reflecție la nivel înalt privind viitoarea politică de coeziune, compus din experți ai administrațiilor naționale, în cadrul a 10 reuniuni care au avut loc între 2009 și 2011.

Rezultatele consultării publice referitoare la cel de-al cincilea raport de coeziune arată că există un acord general cu privire la noțiunea de concentrare a finanțării. Cu toate acestea, există preocupări datorate faptului că deciziile privind concentrarea nu sunt adoptate la nivelul adecvat. În special, numeroase contribuții subliniază nevoia de flexibilitate și necesitatea de a nu pierde din vedere particularitățile teritoriale. În plus, mai multe părți interesate și-au exprimat îngrijorarea că limitarea excesivă a priorităților la nivelul UE nu ar permite flexibilitatea necesară pentru a defini strategiile de dezvoltare regională adecvate. 

2.2.
Evaluarea impactului 

Au fost evaluate o serie de opțiuni, în special în ceea ce privește contribuția FEDER la două bunuri publice:

· contribuția la ocuparea forței de muncă, la cercetare și dezvoltare și la inovarea prin sprijinirea întreprinderilor;

· investiții în infrastructurile de bază (de exemplu, transport, energie, mediu, infrastructurile sociale și de sănătate).

Nu au fost abordate alte domenii în care FEDER aduce o contribuție importantă la furnizarea de bunuri publice la nivelul UE, întrucât evaluările ulterioare și cercetarea academică nu au identificat probleme specifice în aceste domenii în ceea ce privește domeniul de intervenție al FEDER.

În ceea ce privește sprijinul acordat întreprinderilor, se poate afirma că un astfel de sprijin, în special sub formă de granturi, este cel mai necesar în cazul întreprinderilor mici, al activităților inovatoare și al domeniilor industriale aflate în declin și supuse unor schimbări structurale. Cazurile de investiții în întreprinderi mari, în domenii mai puțin inovatoare și în regiuni atractive pentru investitori fără sprijin sunt mult mai rare. Finanțările infrastructurilor sunt mai necesare în regiunile mai puțin dezvoltate, în care autoritățile publice nu dispun de suficiente fonduri pentru investiții și în cazul cărora costurile de investiții nu pot fi recuperate, întrucât venitul populației este scăzut. Cazurile de investiții în infrastructuri de bază în regiunile mai dezvoltate sunt mult mai rare.
Opțiunile examinate au inclus menținerea situației actuale, introducerea unor schimbări pentru ca finanțările să fie mai bine orientate, precum și o opțiune al cărei domeniu de aplicare ar fi mult mai restrictiv în comparație cu opțiunile de finanțare actuale. A fost aleasă opțiunea finanțărilor mai bine orientate, care sporește eficiența, eficacitatea și valoarea adăugată la nivelul UE a finanțărilor, dar, în același timp, acordă regiunilor suficientă flexibilitate în ceea ce privește investițiile și minimizează riscul ca activitățile care necesită finanțare să nu se încadreze în domeniul de intervenție. 
3.
ELEMENTELE JURIDICE ALE PROPUNERII

Politica regională europeană are de jucat un rol important în mobilizarea resurselor locale și în dezvoltarea potențialului endogen. 

Articolul 174 din Tratatul privind funcționarea Uniunii Europene (TFUE) invită Uniunea Europeană să dezvolte acțiuni care să întărească coeziunea sa economică, socială și teritorială și să promoveze o dezvoltare armonioasă generală prin reducerea diferențelor existente între nivelurile de dezvoltare ale regiunilor și prin promovarea dezvoltării în regiunile defavorizate.

Obiectivul coeziunii economice, sociale și teritoriale este promovat prin intermediul a trei fonduri ale UE. Astfel cum prevede articolul 176 din TFUE, obiectivul FEDER constă în promovarea dezvoltării și a ajustării structurale a regiunilor mai puțin dezvoltate și a regiunilor industriale aflate în declin.

Articolul 174 din TFUE stipulează că se va acorda o atenție deosebită zonelor rurale, zonelor afectate de tranziția industrială, precum și regiunilor afectate de un handicap natural sau demografic grav și permanent, cum ar fi regiunile cele mai nordice, cu densitate foarte scăzută a populației, precum și regiunile insulare, transfrontaliere și muntoase.

Articolul 349 din TFUE prevede că vor fi adoptate măsuri specifice pentru a ține cont de situația socială și economică structurală a regiunilor ultraperiferice, agravată de anumite trăsături specifice care dăunează grav dezvoltării lor. Măsurile specifice trebuie să includă condițiile de acces la fondurile structurale.

Calendarul revizuirii finanțării din partea UE cu scopul de a promova coeziunea este legat de propunerea pentru un nou cadru financiar multianual, astfel cum este prevăzut în programul de lucru al Comisiei.
Astfel cum se subliniază în Revizuirea bugetului UE, „bugetul UE ar trebui utilizat pentru a finanța bunuri publice ale UE, acțiuni pe care nu le pot finanța statele membre și regiunile sau atunci când acesta poate asigura obținerea de rezultate mai bune”
. Propunerea juridică va respecta principiul subsidiarității, întrucât misiunile FEDER sunt stabilite în tratat și politica este pusă în aplicare în conformitate cu principiul gestionării comune și respectând competențele instituționale ale statelor membre și ale regiunilor. 
Atât instrumentul legislativ, cât și tipul măsurii (de exemplu, finanțare) sunt definite în TFUE, care a furnizat temeiul juridic pentru fondurile structurale și prevede că misiunile, obiectivele prioritare și organizarea fondurilor structurale trebuie să fie definite în regulamente. 

4.
IMPLICAȚII BUGETARE

Propunerea Comisiei pentru un cadru financiar multianual prevede o sumă de 376 de miliarde EUR pentru coeziunea economică, socială și teritorială pentru perioada 2014-2020. 

	Bugetul propus pentru perioada 2014-2020
	miliarde EUR 

	Regiuni vizate de obiectivul de convergență 
Regiuni de tranziție 
Regiuni vizate de obiectivul de competitivitate 
Cooperare teritorială 
Fondul de coeziune 
Alocare suplimentară pentru regiunile ultraperiferice și cu densitate redusă a populației 
	162,6

39

53,1

11,7

68,7

0,926

	Facilitatea „Conectarea Europei” în domeniul transporturilor, al energiei și al tehnologiilor informației și ale comunicației (TIC) 
	40 (și 10 miliarde EUR suplimentare destinate unei utilizări specifice în cadrul Fondului de coeziune)


*Toate cifrele sunt exprimate în prețurile constante din 2011.
În propunerea sa, Comisia a stabilit cote minime destinate Fondului social european (FSE) pentru fiecare categorie de regiuni, cu scopul de a spori contribuția fondurilor la realizarea obiectivelor principale ale Strategiei Europa 2020. Aplicarea acestor cote duce la o cotă minimă globală pentru FSE de 25% din bugetul alocat politicii de coeziune, respectiv de 84 de miliarde EUR. Rezultă că o sumă maximă de 183,3 miliarde EUR rămâne disponibilă pentru FEDER pentru perioada 2014-2020.
5.
REZUMATUL CONȚINUTULUI REGULAMENTULUI PROPUS

Regulamentul propus stabilește domeniul de intervenție al FEDER și definește, de asemenea, o listă negativă de activități care nu vor fi eligibile pentru sprijin. El definește prioritățile în materie de investiții pentru fiecare dintre obiectivele tematice. 
Regiunile de tranziție și regiunile mai dezvoltate vor trebui să concentreze cea mai mare parte a fondurilor care le sunt alocate (cu excepția FSE) în domeniul eficienței energetice și al energiei din surse regenerabile, al competitivității IMM-urilor și al inovării. Regiunile mai puțin dezvoltate vor fi în măsură să consacre fondurile care le sunt alocate unei game mai largi de obiective, care reflectă gama mai largă de necesități de dezvoltare. Mecanismul propus prevede:
· ca cel puțin 80% din resurse să se concentreze pe eficiența energetică și pe energia din surse regenerabile, pe cercetare și dezvoltare și pe sprijinirea IMM-urilor în regiunile mai dezvoltate și în regiunile de tranziție, dintre care 20% vor fi consacrate eficienței energetică și energiei din surse regenerabile. Având în vedere nevoile continue de restructurare ale acestor regiuni excluse progresiv din obiectivul de convergență, procentul minim este redus la 60%.
· ca cel puțin 50% din resurse să se concentreze pe eficiența energetică și pe energia din surse regenerabile, pe cercetare și dezvoltare și pe sprijinirea IMM-urilor în regiunile mai puțin dezvoltate, dintre care 6% vor fi consacrate eficienței energetice și energiei din surse regenerabile.

Regulamentul propus prevede acordarea unei atenții sporite dezvoltării urbane durabile. Atenția sporită trebuie concretizată prin consacrarea a cel puțin 5% din resursele FEDER dezvoltării urbane durabile, prin înființarea unei platforme de dezvoltare urbană pentru a promova consolidarea capacităților și schimbul de experiențe și prin adoptarea unei liste de orașe în care vor fi puse în aplicare acțiuni integrate pentru dezvoltarea urbană durabilă.
Regulamentul propus vizează să contribuie la o orientare sporită către rezultatele finanțării, prin definirea unor indicatori comuni în ceea ce privește atât realizările fizice, cât și rezultatele referitoare la obiectivul final al finanțării.

Regulamentul propus menționează necesitatea de a se acorda o atenție specială, în cadrul programelor operaționale, dificultăților specifice ale regiunilor afectate de un handicap natural sau demografic grav și permanent. 
În sfârșit, regulamentul propus cuprinde dispoziții specifice pentru utilizarea alocației adiționale specifice pentru regiunile ultraperiferice.

2011/0275 (COD)

Propunere de

REGULAMENT AL PARLAMENTULUI EUROPEAN ŞI AL CONSILIULUI

privind dispozițiile specifice aplicabile Fondului european de dezvoltare regională și obiectivului referitor la investițiile pentru creștere economică și ocuparea forței de muncă și de abrogare a Regulamentului (CE) nr. 1080/2006

PARLAMENTUL EUROPEAN ȘI CONSILIUL UNIUNII EUROPENE,

având în vedere Tratatul privind funcționarea Uniunii Europene, în special articolele 178 și 349,

având în vedere propunerea Comisiei Europene,

după transmiterea proiectului de act legislativ către parlamentele naționale,

având în vedere avizul Comitetului Economic și Social European
,

având în vedere avizul Comitetului Regiunilor
,

hotărând în conformitate cu procedura legislativă ordinară,

întrucât:

(1) Articolul 176 din tratat prevede că Fondul european de dezvoltare regională (FEDER) este destinat să redreseze principalele dezechilibre regionale existente în Uniune. Astfel, FEDER contribuie la reducerea diferenței între nivelurile de dezvoltare ale diferitelor regiuni și la recuperarea decalajului de către regiunile cele mai puțin favorizate, inclusiv zonele rurale și urbane, zonele industriale în declin, precum și regiunile afectate de un handicap natural sau demografic grav și permanent, precum regiunile insulare și zonele muntoase, zonele cu densitate mică a populației și regiunile de frontieră.

(2) Dispozițiile comune pentru FEDER, Fondul social european (FSE) (denumite în continuare „fondurile structurale”) și Fondul de coeziune sunt stabilite în Regulamentul (UE) nr. […]/2012 din […] de stabilire a unor dispoziții comune privind Fondul european de dezvoltare regională, Fondul social european, Fondul de coeziune, Fondul european agricol pentru dezvoltare rurală și Fondul european pentru pescuit și afaceri maritime, care fac obiectul cadrului strategic comun, precum și de stabilire a unor dispoziții generale privind Fondul european de dezvoltare regională, Fondul social european și Fondul de coeziune și de abrogare a Regulamentului (CE) nr. 1083/2006
 [regulamentul privind dispozițiile comune – RDC]. 

(3) Ar trebui stabilite dispoziții specifice privind tipurile de activități care pot beneficia de sprijin din partea FEDER în cadrul obiectivelor tematice definite în Regulamentul (UE) nr. […]/2012 [RDC]. În același timp, ar trebui definite și clarificate cheltuielile care nu intră în domeniul de intervenție al FEDER, inclusiv în ceea ce privește reducerea gazelor cu efect de seră în instalațiile care intră sub incidența Directivei 2003/87/CE a Parlamentului European și a Consiliului din 13 octombrie 2003 de stabilire a unui sistem de comercializare a cotelor de emisie de gaze cu efect de seră în cadrul Comunității și de modificare a Directivei 96/61/CE a Consiliului
.

(4) Pentru a răspunde nevoilor specifice ale FEDER și în conformitate cu Strategia Europa 2020
, conform căreia politica de coeziune ar trebui să contribuie la necesitatea de a asigura o creștere inteligentă, durabilă și favorabilă incluziunii, este necesar să se stabilească, în cadrul fiecărui obiectiv tematic prevăzut la articolul 9 din Regulamentul (UE) nr. […]/2012 [RDC], acțiunile specifice FEDER în calitate de „priorități de investiții”.

(5) FEDER ar trebui să contribuie la Strategia Europa 2020, asigurând astfel o mai mare concentrare a ajutorului acordat în temeiul FEDER asupra priorităților Uniunii. În funcție de categoria de regiuni susținută, sprijinul FEDER ar trebui să se concentreze pe cercetare și inovare, pe întreprinderile mici și mijlocii și pe atenuarea schimbărilor climatice. Gradul de concentrare ar trebui să țină cont de nivelul de dezvoltare al regiunii, precum și de nevoile specifice ale regiunilor al căror PIB pe cap de locuitor pentru perioada 2007-2013 a reprezentat mai puțin de 75% din PIB-ul mediu din UE‑25 pentru perioada de referință.

(6) Ar trebui stabilit un set comun de indicatori pentru a evalua evoluția punerii în aplicare a programelor înainte ca statele membre să își elaboreze programele operaționale. Acești indicatori ar trebui să fie completați de indicatori specifici programelor.

(7) În cadrul dezvoltării urbane durabile, se consideră necesară susținerea acțiunilor integrate pentru a aborda provocările economice, sociale, climatice și de mediu care afectează zonele urbane și definirea unei proceduri pentru a stabili lista de orașe vizate de aceste acțiuni și alocarea financiară rezervată pentru acestea.

(8) Ținând cont de experiența acumulată și de atuurile create de integrarea măsurilor în domeniul dezvoltării urbane durabile, în cadrul programelor operaționale sprijinite prin FEDER în perioada 2007-2013, ar trebui parcursă o etapă suplimentară la nivelul Uniunii prin crearea unei platforme de dezvoltare urbană.

(9) Pentru a identifica sau a testa noi soluții pentru problemele referitoare la dezvoltarea urbană durabilă relevante la nivelul Uniunii, FEDER ar trebui să sprijine acțiunile inovatoare în domeniul dezvoltării urbane durabile.

(10) FEDER ar trebui să trateze problemele de accesibilitate și de depărtare de piețele importante cu care se confruntă regiunile cu o densitate foarte mică a populației, menționate în protocolul nr. 6 privind dispozițiile speciale pentru obiectivul nr. 6 în cadrul Fondurilor structurale din Finlanda și din Suedia anexat la Actul de aderare din 1994. De asemenea, ar trebui ca FEDER să abordeze dificultățile deosebite cu care se confruntă anumite insule, zone muntoase, regiuni de frontieră și regiuni slab populate a căror situație geografică încetinește dezvoltarea, cu scopul de a încuraja dezvoltarea durabilă a acestor zone și regiuni.

(11) O atenție deosebită ar trebui acordată regiunilor ultraperiferice, în special prin extinderea, cu titlu excepțional, a domeniului de intervenție al FEDER pentru a îngloba finanțarea ajutoarelor pentru funcționare care urmăresc să compenseze costurile suplimentare datorate situației lor speciale din punct de vedere economic și social, situație agravată de handicapurile care rezultă din factorii menționați la articolul 349 din tratat, respectiv izolarea, caracterul insular, suprafața mică, topografia și climatul defavorabil al acestor regiuni, precum și dependența lor economică față de un număr redus de produse, caracteristici permanente și combinate care împiedică în mod considerabil dezvoltarea acestor regiuni. Pentru a sprijini dezvoltarea activităților economice existente și viitoare, un procent de cel puțin 50% din alocația adițională specifică ar trebui alocat acțiunilor care contribuie la diversificarea și la modernizarea economiilor regiunilor ultraperiferice.

(12) Pentru a defini procedurile de selecție și de punere în aplicare a acțiunilor inovatoare, trebuie să se delege Comisiei competența de a adopta acte în conformitate cu articolul 290 din tratat, în ceea ce privește conținutul și domeniul de aplicare stabilite la articolul 9. Este deosebit de importantă realizarea de către Comisie a unor consultări adecvate în etapa pregătitoare, inclusiv la nivel de experți. Comisia, în momentul pregătirii și elaborării actelor delegate, ar trebui să garanteze transmiterea simultană, promptă și adecvată a documentelor relevante către Parlamentul European și Consiliu.

(13) Pentru a asigura condiții uniforme de punere în aplicare a prezentului regulament, Comisiei ar trebui să i se confere competențe de executare în ceea ce privește lista orașelor care urmează să participe la platforma de dezvoltare urbană. Respectivele competențe ar trebui exercitate în conformitate cu Regulamentul (UE) nr. 182/2011 al Parlamentului European și al Consiliului din 16 februarie 2011 de stabilire a normelor și principiilor generale privind mecanismele de control de către statele membre al exercitării competențelor de executare de către Comisie
.

(14) Prezentul regulament înlocuiește Regulamentul (CE) nr. 1080/2006 al Parlamentului European și al Consiliului din 5 iulie 2006 privind Fondul European de Dezvoltare Regională și de abrogare a Regulamentului (CE) nr. 1783/1999
. Prin urmare, din motive de claritate, Regulamentul (CE) nr. 1080/2006 ar trebui să fie abrogat,

ADOPTĂ PREZENTUL REGULAMENT:

Capitolul I

Dispoziții comune

Articolul 1

Obiect
Prezentul regulament stabilește misiunile Fondului european de dezvoltare regională (FEDER), domeniul de aplicare al sprijinului său în ceea ce privește investițiile pentru creștere economică și ocuparea forței de muncă și obiectivele cooperării teritoriale europene, precum și dispoziții specifice privind sprijinul acordat din FEDER obiectivului referitor la investițiile pentru creștere economică și ocuparea forței de muncă.

Articolul 2

Misiunile FEDER
FEDER contribuie la finanțarea sprijinului care are drept scop consolidarea coeziunii economice, sociale și teritoriale, corectând principalele dezechilibre regionale prin sprijinirea dezvoltării și a ajustării structurale a economiilor regionale, inclusiv prin reconversia regiunilor industriale aflate în declin și a regiunilor mai puțin dezvoltate.

Articolul 3

Domeniul de aplicare al sprijinului acordat din FEDER 
1. FEDER sprijină:

(a) investițiile productive care contribuie la crearea și salvgardarea locurilor de muncă durabile, prin intermediul unor ajutoare directe pentru investițiile în întreprinderile mici și mijlocii (IMM-uri);

(b) investițiile în infrastructuri care le oferă servicii de bază cetățenilor în domeniul energiei, al mediului, al transportului și al tehnologiilor informației și ale comunicației (TIC);

(c) investițiile în infrastructurile din domeniul social, al sănătății și al educației;

(d) dezvoltarea unui potențial endogen prin sprijinirea dezvoltării regionale și locale și a cercetării și inovării. Aceste măsuri includ:

(i)
investiții fixe în echipamente și infrastructuri la scară mică;

(ii)
sprijin pentru întreprinderi, în special pentru IMM-uri și servicii prestate acestora;

(iii)
sprijin pentru organismele publice de cercetare și inovare și investiții în favoarea tehnologiei și a cercetării aplicate în întreprinderi;

(iv)
constituirea de rețele, cooperarea și schimbul de experiență între regiuni, orașe și principalii actori sociali, economici și de mediu;

(e) asistență tehnică.

În regiunile mai dezvoltate, FEDER nu sprijină investițiile în infrastructurile care le oferă servicii de bază cetățenilor în domeniul mediului, al transportului și al TIC.

2. FEDER nu sprijină:

(f) dezafectarea centralelor nucleare;

(g) reducerea gazelor cu efect de seră în instalațiile care intră sub incidența Directivei 2003/87/CE;

(h) fabricarea, prelucrarea și comercializarea tutunului și a produselor din tutun;

(i) întreprinderile aflate în dificultate, astfel cum sunt definite în normele Uniunii privind ajutoarele de stat.

Articolul 4

Concentrarea tematică
Obiectivele tematice stabilite la articolul 9 din Regulamentul (UE) nr. […]/2012 [RDC] și prioritățile de investiții corespunzătoare stabilite la articolul 5 din prezentul regulament la care FEDER poate contribui sunt concentrate după cum urmează:

(b) în regiunile mai dezvoltate și în regiunile de tranziție:

(i)
cel puțin 80% din resursele totale ale FEDER la nivel național sunt alocate obiectivelor tematice stabilite la punctele 1, 3 și 4 de la articolul 9 din Regulamentul (UE) nr. […]/2012 [RDC] și

(ii)
cel puțin 20% din resursele totale ale FEDER la nivel național sunt alocate obiectivului tematic stabilit la punctul 4 de la articolul 9 din Regulamentul (UE) nr. […]/2012 [RDC];

(c) în regiunile mai puțin dezvoltate:

(i)
cel puțin 50% din resursele totale ale FEDER la nivel național sunt alocate obiectivelor tematice stabilite la punctele 1, 3 și 4 de la articolul 9 din Regulamentul (UE) nr. […]/2012 [RDC];

(ii)
cel puțin 6% din resursele totale ale FEDER la nivel național sunt alocate obiectivului tematic stabilit la punctul 4 de la articolul 9 din Regulamentul (UE) nr. […]/2012 [RDC].

Prin derogare de la litera (a) subpunctul (i), în regiunile al căror PIB pe cap de locuitor pentru perioada 2007-2013 reprezenta mai puțin de 75% din PIB-ul mediu din UE-25 pentru perioada de referință, dar care sunt eligibile în categoria regiunilor de tranziție sau în cea a regiunilor mai dezvoltate, astfel cum sunt definite la articolul 82 alineatul (2) literele (b) și (c) din Regulamentul (UE) nr. […]/2012 [RDC] pentru perioada 2014-2020, cel puțin 60% din resursele totale ale FEDER la nivel național sunt alocate obiectivelor tematice stabilite la punctele 1, 3 și 4 de la articolul 9 din Regulamentul (UE) nr. […]/2012 [RDC].

Articolul 5

Priorități de investiții
FEDER sprijină următoarele priorități de investiții în cadrul obiectivelor tematice stabilite la articolul 9 din Regulamentul (UE) nr. […]/2012 [RDC]:

(2) consolidarea cercetării, dezvoltării tehnologice și inovării:

(a) îmbunătățirea infrastructurilor de cercetare și inovare (C&I) și a capacităților pentru a dezvolta excelența în materie de C&I și promovarea centrelor de competență, în special a celor de interes european;

(b) promovarea investițiilor în C&I din partea întreprinderilor, dezvoltarea de produse și de servicii, transferul de tehnologii, inovarea socială și aplicațiile de servicii publice, stimularea cererii, crearea de rețele și de grupuri și inovarea deschisă prin specializarea inteligentă;

(c) sprijinirea activităților de cercetare tehnologică și aplicată, liniile-pilot, acțiuni de validare precoce a produselor, capacități de producție avansate și de primă producție în domeniul tehnologiilor generice esențiale și difuzarea tehnologiilor de uz general;

(3) îmbunătățirea accesului și a utilizării și creșterea calității TIC:

(a) extinderea conexiunii în bandă largă și difuzarea rețelelor de mare viteză;

(b) dezvoltarea produselor și serviciilor TIC, a comerțului electronic și a cererii de TIC;

(c) consolidarea aplicațiilor TIC pentru administrația online, formarea online, integrarea prin tehnologiile informației și sănătatea online;

(4) îmbunătățirea competitivității IMM-urilor:

(a) promovarea spiritului antreprenorial, în special prin facilitarea exploatării economice a ideilor noi și prin încurajarea creării de noi întreprinderi; 

(b) dezvoltarea de noi modele de afaceri pentru IMM-uri, în special pentru a favoriza internaționalizarea;

(5) sprijinirea tranziției către o economie cu emisii scăzute de dioxid de carbon în toate sectoarele:

(a) promovarea producției și a distribuției de surse regenerabile de energie;

(b) promovarea eficienței energetice și a utilizării energiei din surse regenerabile în IMM-uri;

(c) promovarea eficienței energetice și a utilizării energiei din surse regenerabile în infrastructurile publice și în sectorul locuințelor;

(d) dezvoltarea unor sisteme de distribuție inteligente la niveluri de joasă tensiune;

(e) promovarea strategiilor de reducere a emisiilor de dioxid de carbon pentru zonele urbane;

(6) promovarea adaptării la schimbările climatice, a prevenirii și a gestionării riscurilor:

(a) sprijinirea investițiilor consacrate adaptării la schimbările climatice;

(b) promovarea investițiilor destinate abordării unor riscuri specifice, asigurarea rezistenței în fața dezastrelor și dezvoltarea unor sisteme de gestionare a dezastrelor;

(7) protecția mediului și promovarea utilizării eficiente a resurselor:

(a) satisfacerea nevoilor importante de investiții în sectorul deșeurilor pentru a îndeplini cerințele stabilite de acquis-ul în domeniul mediului; 

(b) satisfacerea nevoilor importante de investiții în sectorul apelor pentru a îndeplini cerințele stabilite de acquis-ul în domeniul mediului; 

(c) protejarea, promovarea și dezvoltarea patrimoniului cultural;

(d) protejarea biodiversității, protecția solurilor și promovarea unor servicii ecosistemice, inclusiv NATURA 2000
 și infrastructurile ecologice;

(e) acțiuni destinate îmbunătățirii mediului urban, inclusiv reabilitarea siturilor necultivate și reducerea poluării aerului;

(8) promovarea sistemelor de transport durabile și eliminarea blocajelor din cadrul infrastructurilor rețelelor majore:

(a) sprijinirea unui spațiu european unic al transporturilor de tip multimodal prin investiții în rețeaua transeuropeană de transport (TEN-T);

(b) stimularea mobilității regionale prin conectarea legăturilor rutiere secundare și terțiare la infrastructura TEN-T;

(c) dezvoltarea unor sisteme de transport care respectă mediul și cu emisii scăzute de dioxid de carbon și promovarea unei mobilități urbane durabile;

(d) dezvoltarea unui sistem feroviar global, interoperabil și de înaltă calitate;

(9) promovarea ocupării forței de muncă și sprijinirea mobilității forței de muncă:

(a) constituirea de pepiniere de întreprinderi și sprijinirea investițiilor în favoarea activităților independente și a creării de întreprinderi;

(b) inițiative locale în materie de dezvoltare și ajutorul pentru structurile care furnizează servicii de proximitate pentru a crea noi locuri de muncă, atunci când aceste inițiative nu intră în domeniul de aplicare al Regulamentului (UE) nr. […]/2012 [FSE];

(c) investiții în infrastructurile destinate serviciilor publice de ocupare a forței de muncă;

(10) promovarea incluziunii sociale și combaterea sărăciei:

(a) investiții în infrastructurile sanitare și sociale care contribuie la dezvoltarea la nivel național, regional și local, reducând inegalitățile în ceea ce privește starea de sănătate, precum și trecerea de la serviciile instituționale la serviciile prestate de colectivitățile locale;

(b) sprijinirea revitalizării fizice și economice a comunităților urbane și rurale defavorizate; 

(c) sprijinirea întreprinderilor sociale;

(11) investițiile în educație, competențe și învățare pe tot parcursul vieții prin dezvoltarea infrastructurilor de educație și de formare;

(12) consolidarea capacității instituționale și a unei administrații publice eficiente prin dezvoltarea capacității instituționale și a eficienței administrațiilor și serviciilor publice vizate de punerea în aplicare a FEDER, precum și prin sprijinirea acțiunilor de consolidare a capacității instituționale și a eficienței administrației publice sprijinite de FSE.

Capitolul II

Indicatori ai sprijinului FEDER în ceea ce privește 
obiectivul referitor la investițiile pentru creștere economică și ocuparea forței de muncă

Articolul 6

Indicatori privind obiectivul referitor la investițiile pentru creștere economică și ocuparea forței de muncă
Indicatorii comuni stabiliți în anexa la prezentul regulament sunt utilizați dacă este necesar și în conformitate cu articolul 24 alineatul (3) din Regulamentul (UE) nr. […]/2012 [RDC]. În ceea ce privește indicatorii comuni, valorile de referință se stabilesc la zero și țintele cumulative se fixează pentru 2022.

În ceea ce privește indicatorii de realizare specifici fiecărui program, valorile de referință se stabilesc la zero și țintele cumulative se fixează pentru 2022.

În ceea ce privește indicatorii de rezultate specifici fiecărui program, valorile de referință se bazează pe ultimele date disponibile și țintele se fixează pentru 2022, dar pot fi exprimate în termeni cantitativi sau calitativi.

Capitolul III

Dispoziții specifice privind tratarea caracteristicilor teritoriale speciale

Articolul 7

Dezvoltarea urbană durabilă 
3. În cadrul programelor operaționale, FEDER sprijină dezvoltarea urbană durabilă prin strategii care stabilesc acțiuni integrate pentru a aborda provocări economice, sociale, climatice și de mediu care afectează zonele urbane. 

4. Fiecare stat membru stabilește, în cadrul contractului său de parteneriat, o listă a orașelor în care trebuie puse în aplicare acțiuni integrate în favoarea dezvoltării urbane durabile, precum și valoarea orientativă a alocării anuale pentru aceste acțiuni la nivel național.

Cel puțin 5% din resursele FEDER atribuite la nivel național sunt alocate acțiunilor integrate în favoarea dezvoltării urbane durabile, care au fost delegate orașelor în vederea gestionării lor în cadrul investițiilor teritoriale integrate menționate la articolul 99 din Regulamentul (UE) nr. […]/2012 [RDC].

Articolul 8


Platforma de dezvoltare urbană 
5. Comisia stabilește, în conformitate cu articolul 51 din Regulamentul (UE) nr. […]/2012 [RDC], o platformă de dezvoltare urbană pentru a promova consolidarea capacităților și a rețelelor între orașe, precum și schimbul de experiențe privind politica urbană la nivelul Uniunii, în domenii legate de prioritățile de investiții ale FEDER și de dezvoltarea urbană durabilă.

6. Comisia adoptă o listă a orașelor care urmează să participe la platformă pe baza listelor stabilite în contractele de parteneriat, prin intermediul unor acte de punere în aplicare. Aceste acte de punere în aplicare se adoptă în conformitate cu procedura consultativă menționată la articolul 14 alineatul (2).

Lista conține cel mult 300 de orașe, cu un număr maxim de 20 de orașe pentru fiecare stat membru. Orașe sunt selectate pe baza următoarelor criterii:

(a) populația, ținând seama de caracteristicile specifice ale sistemelor urbane naționale;

(b) existența unei strategii în ceea ce privește acțiunile integrate destinate abordării provocărilor economice, sociale, climatice și de mediu care afectează zonele urbane.

7. Platforma sprijină, de asemenea, crearea de rețele între toate orașele care întreprind acțiuni inovatoare la inițiativa Comisiei.

Articolul 9

Acțiuni inovatoare în domeniul dezvoltării urbane durabile
1.
La inițiativa Comisiei, FEDER poate sprijini acțiuni inovatoare în domeniul dezvoltării urbane durabile, pe baza unui plafon de 0,2% din contribuția anuală totală a FEDER. Aceste acțiuni includ studii și proiecte-pilot care permit identificarea sau testarea unor noi soluții la problemele legate de dezvoltarea urbană durabilă relevante la nivelul Uniunii.

2.
Prin derogare de la articolul 4 de mai sus, acțiunile inovatoare pot sprijini toate activitățile necesare pentru realizarea obiectivelor tematice stabilite la articolul 9 din Regulamentul (UE) nr. […]/2012 [RDC] și prioritățile de investiții corespunzătoare.

3.
Comisia adoptă acte delegate în conformitate cu articolul 13 referitor la procedurile de selecție și de punere în aplicare a acțiunilor inovatoare.

Articolul 10

Zone afectate de un handicap natural sau demografic 
Programele operaționale cofinanțate de FEDER care vizează zonele afectate de un handicap natural sau demografic grav și permanent, prevăzute la articolul 111 alineatul (4) din Regulamentul (UE) nr. […]/2012 [RDC], acordă o atenție deosebită abordării dificultăților specifice cu care se confruntă aceste zone.

Articolul 11

Regiunile ultraperiferice
8. Alocația adițională specifică destinată regiunilor ultraperiferice este utilizată pentru compensarea costurilor suplimentare legate de handicapurile menționate la articolul 349 din tratat, cu care se confruntă regiunile ultraperiferice, sprijinind:

(c) obiectivele tematice stabilite la articolul 9 din Regulamentul (UE) nr. […]/2012 [RDC];

(d) serviciile de transport de mărfuri și un ajutor pentru demararea serviciilor de transport;

(e) operațiunile legate de constrângerile de stocare, de supradimensionare și de întreținere a instrumentelor de producție, precum și de lipsa de capital uman pe piața locală.

Cel puțin 50% din alocația adițională specifică trebuie este alocată unor acțiuni care contribuie la diversificarea și la modernizarea economiilor regiunilor ultraperiferice, cu un accent special pe obiectivele tematice stabilite la punctele 1, 2 și 3 de la articolul 9 din Regulamentul (UE) nr. […]/2012 [RDC].

9. Alocația adițională specifică poate fi utilizată, de asemenea, pentru a contribui la finanțarea ajutoarelor de funcționare și a cheltuielilor care acoperă obligații și contracte de servicii publice în regiunile ultraperiferice.

10. Suma la care se aplică rata de cofinanțare este proporțională cu costurile suplimentare menționate la alineatul (1) suportate de beneficiar în cazul ajutoarelor de funcționare și al cheltuielilor care cuprind numai obligații și contracte de servicii publice și poate cuprinde totalul costurilor eligibile în cazul cheltuielilor pentru investiții.

11. Finanțarea în temeiul prezentului articol nu este utilizată pentru a sprijini:

(f) operațiunile care implică produsele încadrate în anexa I la tratat;

(g) ajutoarele pentru transportul de persoane, autorizate în conformitate cu articolul 107 alineatul (2) litera (a) din tratat;

(h) scutirile fiscale și de sarcini sociale.


Capitolul IV

Dispoziții finale

Articolul 12

Dispoziții tranzitorii
1.
Prezentul regulament nu afectează continuarea sau modificarea, inclusiv anularea totală sau parțială, a unei intervenții aprobate de Comisie în conformitate cu Regulamentul (CE) nr. 1080/2006 sau cu altă legislație aplicabilă acestei intervenții la 31 decembrie 2013 care, după această dată, se aplică intervenției sau proiectelor în cauză până la finalizarea lor.

2.
Cererile de asistență prezentate în cadrul Regulamentului (CE) nr. 1080/2006 rămân valabile.

Articolul 13

Exercitarea delegării de competențe
12. Comisia este abilitată să adopte acte delegate, cu respectarea condițiilor stabilite în prezentul articol. 

13. Competența de adoptare a actelor delegate menționată la articolul 9 alineatul (3) îi este conferită Comisiei pentru o perioadă de timp nedeterminată, începând cu data de 1 ianuarie 2014.

14. Delegarea competențelor menționate la articolul 9 alineatul (3) poate fi revocată în orice moment de Parlamentul European sau de Consiliu. Decizia de revocare pune capăt delegării competențelor specificate în respectiva decizie. Ea intră în vigoare în ziua următoare publicării deciziei în Jurnalul Oficial al Uniunii Europene sau la o dată ulterioară specificată în aceasta. Ea nu aduce atingere validității actelor delegate deja în vigoare. 

15. De îndată ce adoptă un act delegat, Comisia îl notifică simultan Parlamentului European și Consiliului.

16. Un act delegat adoptat în temeiul articolului 9 alineatul (3) intră în vigoare doar dacă Parlamentul European sau Consiliul nu au formulat nicio obiecție în termen de două luni de la comunicarea actului Parlamentului European și Consiliului sau dacă, înainte de expirarea acestui termen, atât Parlamentul European cât și Consiliul au informat Comisia că nu au obiecții. Perioada menționată se prelungește cu două luni la inițiativa Parlamentului European sau a Consiliului.

Articolul 14

Procedura comitetului
17. Comisia este asistată de Comitetul de coordonare a fondurilor. Respectivul comitet este un comitet în înțelesul Regulamentului (UE) nr. 182/2011.

18. În cazul în care se face trimitere la prezentul alineat, se aplică articolul 4 din Regulamentul (UE) nr. 182/2011.

Articolul 15

Abrogarea
Regulamentul (CE) nr. 1080/2006 se abrogă.

Trimiterile la regulamentul abrogat sunt interpretate ca trimiteri la prezentul regulament.

Articolul 16

Reexaminarea
Parlamentul European și Consiliul reexaminează prezentul regulament până la 31 decembrie 2022, în conformitate cu articolul 177 din tratat. 

Articolul 17

Intrarea în vigoare

Prezentul regulament intră în vigoare în ziua următoare datei publicării în Jurnalul Oficial al Uniunii Europene.

Prezentul regulament este obligatoriu în toate elementele sale și se aplică direct în toate statele membre.

Adoptat la 

Pentru Parlamentul European,
Pentru Consiliu,

Președintele
Președintele

ANEXĂ 

Indicatori comuni privind sprijinul FEDER în cadrul obiectivului referitor la investițiile pentru creștere economică și ocuparea forței de muncă (articolul 6)
	
	UNITATE
	DENUMIRE

	Investiție productivă
	 
	 

	 
	întreprinderi
	Număr de întreprinderi care beneficiază de granturi 

	
	întreprinderi
	Număr de întreprinderi care beneficiază de sprijin financiar, altul decât granturile

	 
	întreprinderi
	Număr de întreprinderi care beneficiază de sprijin nefinanciar

	 
	întreprinderi
	Numărul de noi întreprinderi care beneficiază de sprijin

	 
	EUR
	Investiții private combinate cu sprijinul public pentru IMM-uri (granturi)

	
	EUR
	Investiții private combinate cu sprijinul public pentru IMM-uri (altele decât granturile)

	 
	echivalent normă întreagă
	Numărul de locuri de muncă create în IMM-urile care beneficiază de sprijin

	Turism
	vizite
	Număr de vizite la atracțiile care beneficiază de sprijin 

	Infrastructuri TIC
	persoane
	Populația care beneficiază de acces în bandă largă de cel puțin 30 Mbps

	Transport
	 
	 

	Cale ferată
	km
	Lungimea totală a noii linii de cale ferată

	
	
	 din care: TEN-T

	
	km
	Lungimea totală a liniei de cale ferată renovate sau modernizate

	
	
	 din care: TEN-T

	Drumuri
	km
	Lungimea totală a drumurilor construite recent

	
	
	din care: TEN-T

	
	km
	Lungimea totală a drumurilor renovate sau modernizate

	
	
	din care: TEN-T

	Transport urban
	călătorii pentru persoane
	Creșterea numărului de călătorii pentru persoane utilizând serviciile de transport urban care beneficiază de sprijin

	Căi navigabile interioare
	tone-km
	Creșterea cantității de mărfuri transportate pe căi navigabile interioare îmbunătățite

	Mediu
	 
	 

	Deșeuri solide
	tone
	Capacitate suplimentară de reciclare a deșeurilor

	Alimentare cu apă
	persoane
	Populație suplimentară care beneficiază de o mai bună alimentare cu apă

	
	m3
	Reducerea estimată a scurgerilor din rețeaua de distribuție a apei

	Epurarea apelor uzate
	echivalent populație
	Populație suplimentară care beneficiază de o mai bună epurare a apelor uzate

	Prevenirea și gestionarea riscurilor
	persoane
	Populație care beneficiază de măsuri de protecție împotriva inundațiilor

	
	persoane
	Populație care beneficiază de protecție împotriva incendiilor forestiere și de alte măsuri de protecție

	Reabilitarea solului
	hectare
	Suprafața totală de sol reabilitat

	Impermeabilizarea solului
	hectare
	Modificare a permeabilității solului datorită dezvoltării

	Natură și biodiversitate
	hectare
	Suprafața habitatelor aflate într-o mai bună stare de conservare

	Cercetare, inovare 
	 
	 

	
	persoane
	Număr de lucrători în domeniul C&D/de cercetători care lucrează în infrastructuri de cercetare construite sau echipate recent 

	
	întreprinderi
	Număr de întreprinderi care cooperează cu instituții de cercetare care beneficiază de sprijin 

	 
	echivalent normă întreagă
	Număr de posturi pentru personalul din domeniul C&D/cercetători create în entitățile care beneficiază de sprijin 

	 
	EUR
	Investiții private combinate cu sprijinul public pentru proiecte de inovare sau de C&D

	
	întreprinderi
	Număr de întreprinderi care au introdus pe piață produse noi sau produse îmbunătățite semnificativ, noi pentru piață datorită proiectelor de inovare sau de C&D care beneficiază de sprijin 

	
	întreprinderi
	Număr de întreprinderi care au introdus pe piață produse noi sau produse îmbunătățite semnificativ, noi pentru întreprindere datorită proiectelor de inovare sau de C&D care beneficiază de sprijin 

	Energie și schimbări climatice
	 
	 

	Energie din surse regenerabile
	MW
	Capacitate suplimentară de producție de energie din surse regenerabile

